Maamieskoululaisten laulu
Työ kirjojen luona on kiireinen,
 kynä asehena ompi nyt meillä,
 me tahdomme tietoa ammentaa,
 mitä tarvis on peltojen teillä.

 Me otamme oppia elämän työn,
 joka pellosta voimia kerää,
 maan taika ja voima, me tunnemme sen,
 se nyt sielussa suurena herää.

 Ja kohta kun kukkivi kevähän kuu,
 ja aura kun vartovi miestään,
 kas, pellolle riennämme silloin taas,
 pois poikkea mies ei tiestään.

 Maa meille on rakkain, se voimamme saa,
 pyhän intomme Suomen multa,
 me tunnemme: siellä on onnemme puu,
 sen oksilla onnemme kulta.